Publication: Magyar Közlöny
Issue: MK-1999-1 (Year: 1999, Number: 1)
Era: 1990-2004
Section: szabályzatáról szóló — az 1130/1998. (X. 6.) Korm. határozattal módosított — 1101/1996. (X. 2.) Korm. határozat
Paragraph Index: 281

a) A szociális partnerek az 1999. évi keresetnövekedés mértékére vonatkozó közös ajánlást fogalmaztak meg. Ez az ágazati és a vállalkozási bértárgyalások résztvevőinek azt ajánlja, hogy a keresetek növekedése a 12—15 százalékos sávban legyen. A kormányzati oldal a várhatóan mérséklődő inflációra való tekintettel 12—13 százalékos keresetnövekedést tartott optimálisnak, mert álláspontja szerint az ennél nagyobb mértékű bérkiáramlás a fizetési mérleg romlását eredményezheti. Tekintettel a keresetnövelési ajánlás fontosságára, a kormányzati oldal a szociális partnerek megállapodását tudomásul vette. Az Autonóm Szakszervezetek Szövetségének véleménye szerint az 1999. évi bérajánlás felső határa 16 százalék esetén lett volna elfogadható, de a munkavállalói oldal egysége és a megállapodás létrejötte érdekében tudomásul vette az ajánlást azzal, hogy nem mond le az Európai Uniós bérekhez történő felzárkóztatás érdekében 1999. évben teendő lépésekről. Álláspontja szerint az Érdekegyeztető Tanács által elfogadott bérajánlás a már folyó ágazati, vállalati bértárgyalásokat nem befolyásolja.

Source: https://magyarkozlony.hu/hivatalos-lapok/920f49a2592fe153886868ba9026bdbb2c069c0e/dokumentumok/d4d9fc4a0b0b777216a57b9133d4a9b839f0325c/letoltes